b'\n_START_ARTICLE_\nStanislao Cannizzaro\n_START_PARAGRAPH_\nStanislao Cannizzaro (13. hein\xc3\xa4kuuta 1826 \xe2\x80\x93 10. toukokuuta 1910) oli italialainen kemisti, joka toimi my\xc3\xb6s politiikassa._NEWLINE_Cannizzaro syntyi Palermossa, ja opiskeli siell\xc3\xa4 aluksi l\xc3\xa4\xc3\xa4ketiedett\xc3\xa4, mutta vaihtoi pian p\xc3\xa4\xc3\xa4aineekseen kemian. Sisilian itsen\xc3\xa4isyyssodassa 1848 h\xc3\xa4n taisteli tykist\xc3\xb6upseerina. Kapinallisten h\xc3\xa4vitty\xc3\xa4 sodan Cannizzaro pakeni Ranskaan, miss\xc3\xa4 ty\xc3\xb6skenteli Marseillessa ja Pariisissa. Vuonna 1851 h\xc3\xa4n palasi Italiaan professoriksi. H\xc3\xa4n liikkui kahdenkymmenen vuoden ajan Italian yliopistosta toiseen fysikaalisen ja orgaanisen kemian professorina. 1871 h\xc3\xa4n asettui Roomaan, miss\xc3\xa4 professorin toimensa ohella h\xc3\xa4net valittiin senaattoriksi._NEWLINE_Cannizzaro tunnetaan aldehydien hapettumista kuvaavan Cannizzaro-reaktion keksij\xc3\xa4n\xc3\xa4. H\xc3\xa4n vaikutti my\xc3\xb6s ep\xc3\xa4orgaanisen kemian puolella, miss\xc3\xa4 jatkoi Amedeo Avogadron ty\xc3\xb6t\xc3\xa4 atomimassojen m\xc3\xa4\xc3\xa4ritt\xc3\xa4misess\xc3\xa4 ja yhdisteiden rakenteen kuvaamisessa. H\xc3\xa4n selitti, ett\xc3\xa4 tiettyjen ep\xc3\xa4orgaanisten aineiden kohdalla havaitut poikkeamat Avogadron laista johtuivat molekyylien erottumisesta, jota tapahtui tietyiss\xc3\xa4 l\xc3\xa4mp\xc3\xb6tiloissa ja Avogadron laki pystyy m\xc3\xa4\xc3\xa4ritt\xc3\xa4m\xc3\xa4\xc3\xa4n moolimassojen lis\xc3\xa4ksi my\xc3\xb6s atomimassan._NEWLINE_Cannizzaro palkittiin Copley-mitalilla vuonna 1891.'